**ОБРАЗЛОЖЕЊЕ**

**I. Уставни основ за доношење Закона**

             Уставни основ за доношење Споразума о кинематографској копродукцији између Владе Републике Србије и Владе Републике Француске, садржан је у члану 99. став 1. тачка 4. Устава Републике Србије по коме Република Србија потврђује међународне уговоре када је законом предвиђена обавеза њиховог потврђивања.

**II. Разлози за потврђивање Споразума**

Копродукцииона кинематографска сарадња са Републиком Француском од изузетног је интереса за Републику Србију, с обзиром на значај француске кинематографије у свету, и она представља високи приоритет културне политике Републике Србије.

Споразум представља правни основ за даље унапређење односа и сарадње у области аудиовизуелног стваралаштва, с обзиром да ће његовим ступањем на снагу престати да важи југословенско – француски споразум у области филма, потписан 27. октобра 1975. године, који је важио 42 године и који садржи одредбе које су у правном и технолошком смислу превазиђене. Потписивање споразума представљаће нову покретачку снагу за развој српско-француске копродукције, имајући у виду његове користи за српске и француске продуценте.

Споразум дефинише појам кинематографског, такође и копродукционог дела, учешћа партнера како на плану уметничког доприноса, такo и на плану финансија, права и обавеза, власништва и коришћења филмова произведених у копродукцији, као и механизме одабира пројеката и формирања Мешовите комисије која би надгледала спровођење овог Споразума.

            Република Француска и Национални центар за филм и покретне слике (*Centre national du cinéma et de l’image animée*) представљају једног од најзначајнијих актера у савременом свету производње филмских остварења као и других аудио-визуелних садржаја, како у Европи тако и у свету. Пажња коју Република Француска придаје својој кинематографији као и сарадњи са земљама копродукционим партнерима, ставља је у врх оних земаља чије (већинске или мањинске) копродукције добијају и највише подршке на међународним фондовима (нпр. *Еуримаж*). То говори и о успостављеном високом квалитету тих продукција које се сврставају и у ред чешће награђиваних остварења.

Могућност да се Република Србија и актери у домену филмске индустрије налазе у позицији да имају значајнија средства као и већу европску, али и светску видљивост, указује на посебност и изузетан значај потписаног Споразума о кинематографској копродукцији између Србије и Француске.

*Копродукције између Србије и Француске - у последњих пет година*

У последњих пет година продуценти из Србије и Француске заједнички су произвели више од десет дугометражних филмова. Oд стране CNC – Aide aux Cinémas du Monde подржани су: „Отац” Срдана Голубовића, „Терет” Огњена Главонића (учествовао на Канском филмском фестивалу (2018) у програму *Quinzaine des Réalisateurs)*, „Реквијем за госпођу Ј”, Бојана Вулетића; „Страхиња” Стефана Арсенијевића, као и „Друга страна свега”, дугометражни документарни филм Миле Турајлић (прва награда на фестивалу  ИДФА у Амстердаму). Раније су подржани и „Слатко од ништа” Бориса Митића, „Дубина два”, Огњена Главонића, „Крш”, Владимира Тодоровића, „Непослушни”, Мине Ђукић, „Кругови” Срдана Голубовића, „Југославија, како је идеологија покретала наше колективно тело” Марте Попивода, као и мањинске српске копродукције: „Таква су правила” Огњена Свиличића и „Звиздан” Далибора Матанића као и „Тротоари раја” Игора Латиновића. Такође, документарни филм „Пуцњи у Марсеју“ редитеља и сценаристе Гордана Матића, који се бави последицама и убиством краља Александра I Карађорђевића подржан је на Конкурсу Филмског центра Србије за филмове са националном темом у 2017. години, a има и француског копродуцента „26/2 Productions” из Париза. Реч је о мањим грантовима, до 150.000 евра.

Споразум о кинематографској копродукцији између Србије и Француске омогућиће и коришћење фондова за копродукције од преко 2,5 милиона евра.

*Француско-српски филмски сусрети 2016, 2017, 2018. и 2019. године*

На инициjативу Француског института Србиjе, у организациjи Фестивала ауторског филма и уз подршку Филмског центра Србиjе и Jугословенске кинотеке, у Београду су организовани дани Француско-српског филмског сусрета, од 1. до 3. децембра 2016. године, од 27. до 29. новембра 2017. године, од 28. до 30. новембра 2018. године као и од 27-30. новембра 2019. године. У оквиру сусрета организовани су панели на различите теме: промоциjа ауторског филма, копродукциjе и фондови, локациjе & tax incentives, дистрибуциjа.  Представљена је и наjновиjа српска продукциjа – дугометражни филмски проjекти у различитим фазама реализације.

Гости из Француске су били представници професионалних институциjа и удружења (Unifrance, CNC, ACID), представници филмских фестивала, продуценти, дистрибутери, агенти продаје и новинари/филмски критичари.

*Прва Француско-српска копродукцијска радионица, Париз, децембар 2017. године*

Као непосредни резултат *Споразума о сарадњи у области кинематографије*, потписаног у Кану, у организациjи ФЦС, Националног центра за кинематографију и покретне слике (CNC) и Француског института у Србиjи, у Паризу је у просториjама CNC 7. и 8. децембра 2017. године одржана прва Француско-српска копродукциjска радионица.

Национални центар за кинематографију и покретне слике (CNC) позвао је двадесетак француских продуцената који се баве копродукцијама, којима су на пленарном делу сусрета представљени нови филмски пројекти из Србије. Продуценти и редитељи филмских пројеката из Србије представили су пет пројеката у различитим фазама развоја, а одржан је и низ састанака „један-на-један“, на којима су продуценти из Србије преговарали о могућим облицима сарадње са француским колегама.

Од аутора, блиске везе са француском кинематографијом остварили су редитељи: Емир Кустурица, Горан Паскаљевић, Горан Марковић, Срдан Голубовић, Стефан Арсенијевић, Владимир Перишић, и др.

Досадашња сарадња са Републиком Француском одвија се и у оквиру техничке сарадње, с обзиром да Србија поседује изузетне локације које су користиле и француске продуцентске куће. Значај интензивирања сарадње у области копродукционих пројеката са Републиком Француском огледа се и у хомологизацији са француским законодавним оквиром у овом домену.

Након посете представника ФЦС Паризу, Националном центру за филм и покретне слике, у посети Србији били су средином децембра 2019. године, високи представници овог Центра, који су на састанку у Министарству културе и информисања још једном поновили обострани значај потписивања овог Споразума и бенефите које обе стране у могу имати у заједничком наступу, као представници европског филма.

Споразум је усаглашен дипломатским путем.

**III. Процена потребних финансијских средстава за извршавање Споразума**

Извршавањем Споразума не настају директне финансијске обавезе за Републику Србију. Филмски центар Србије је вршилац поверених послова у области филма.

Имајући у виду да су Споразумом предвиђене акције и активности у надлежности Министарства културе и информисања и Филмског центра Србије, финансијска средства за њихову реализацију у износу – **58.500.000,00 динара** (по години), у складу са билансним могућностима, биће планирана у буџету Министарства културе и информисања за **2021, 2022. и 2023. годину**, док су за текућу 2020. годину финансијска средства планирана у износу од 1.500.000,00 динара.

ФИЛМСКИ ЦЕНТАР СРБИЈЕ

План реализације Споразума о кинематографској копродукцији између Владе Републике Србије и Владе Републике Француске

**2020.**

1.500.000 РСД трошкови расписивања конкурса и рада конкурсне комисије

Укупно: 1.500.000,00 динара

**2021.**

1.500.000 РСД трошкови расписивања конкурса и рада конкурсне комисије

1.500.000 РСД трошкови промоције

1.500.000 РСД трошкови дистрибуције

4.000.000 РСД трошкови приказивања

50.000.000 РСД опредељена средства за развој и продукцију одабраних пројеката по конкурсу

Укупно: 58.500.000,00 динара

**2022.**

1.500.000 РСД трошкови расписивања конкурса и рада конкурсне комисије

1.500.000 РСД трошкови промоције

1.500.000 РСД трошкови дистрибуције

4.000.000 РСД трошкови приказивања

50.000.000 РСД опредељена средства за развој и продукцију одабраних пројеката по конкурсу

Укупно: 58.500.000,00 динара

**2023.**

1.500.000 РСД трошкови расписивања конкурса и рада конкурсне комисије

1.500.000 РСД трошкови промоције

1.500.000 РСД трошкови дистрибуције

4.000.000 РСД трошкови приказивања

50.000.000 РСД опредељена средства за развој и продукцију одабраних пројеката по конкурсу

Укупно: 58.500.000,00 динара